Þungvopnuð lögregla réðist inn á skrifstofu Al Jazeera í höfuðborg Túnis fyrir skömmu og lagði hald á allan búnað og farsíma starfsfólks. Herinn stendur vörð um þinghúsið eftir að forseti landsins rak forsætisráðherrann og sendi þingið í leyfi.
Mótmæli hafa brotist út bæði við þinghúsið í Túnis og forsetahöllina í dag. Herinn stendur vörð á báðum stöðum og í morgun kom til átaka milli stuðningsmanna forsetans Kais Saied og þeirra sem mættu til að mótmæla ákvörðun hans um að reka forsætisráðherrann og gera hlé á þingstörfum í þrjátíu daga. Nokkuð sem hann telur sér heimilt að gera samkvæmt stjórnarskrá, en um það eru deildar meiningar á meðal flokka á þingi. Hichem Mechichi tók við embætti forsætisráðherra í september í fyrra og hefur átt í deilum við Saied forseta frá byrjun. Hann er óháður ráðherra en nýtur stuðnings Ennahda flokksins, sem er stærsti flokkurinn á þinginu.
Leiðtogi Ennahda, sem er forseti þingsins, reyndi að komast inn í þinghúsið í nótt en var meinaður aðgangur. Hann hvatti fólk til að sýna flokknum stuðning og leiddi sjálfur mótmæli fyrir utan. Ennahda flokkurinn og aðrir andstæðingar forsetans fordæma aðgerðirnar og saka hann um valdarán.
Tugir þúsunda Túnisbúa söfnuðust saman í nokkrum borgum í gær og kröfðust þess að ríkisstjórnin færi frá og þing yrði rofið. Mörg þeirra tóku ákvörðun forsetans fagnandi. Mótmælin í gær og síðustu daga snúa bæði að viðbrögðum stjórnvalda við faraldrinum, sem geisar nú af miklum þunga í Túnis, og bágu efnahagsástandi.
Skömmu fyrir hádegi bárust svo fregnir af því að þungvopnaðir lögreglumenn hefðu ráðist inn á skrifstofu fjölmiðilsins Al Jazeera í höfuðborginni. Lögreglan sagðist vera að fylgja skipunum dómsmálaráðuneytisins, lagði hald á allan búnað og farsíma starfsfólksins, og því var gert að yfirgefa skrifstofuna.
Herinn í Túnis stendur vörð við þinghúsið og forsetahöllina eftir að forseti landsins rak forsætisráðherrann og sendi þingið í leyfi. Þungvopnaðir lögreglumenn réðust inn á skrifstofu Al Jazeera í Túnis og lögðu hald á allan búnað og farsíma.